Sewe sterf in gru-aanval op plaasFoto bloot ter illustrasie. (Argieffoto: Lorraine Claasen) Die liggame van sewe slagoffers is Vrydagoggend in ŉ huis op die plaas Lismore net buite Kestell in die Vrystaat aangetref. Die oorledenes is glo almal niksvermoedend doodgeskiet. Brig. Motantsi Makhele, polisiewoordvoerder, sê die eienaar het die oggend op die liggame van ses vroue en een jong man afgekom, waarna hulp ontbied is. Die polisie vermoed dat die oorledenes almal plaaswerkers was. “Die name en ouderdomme van die slagoffers kan nog nie in hierdie stadium bekend gemaak word nie, aangesien hul naasbestaandes hulle nog nie amptelik uitgeken het nie,” sê Makhele. Dit is nog nie duidelik of daar al enige verdagtes in die saak is nie, maar die polisie is op die toneel om die voorval te ondersoek. Lt.genl. Baile Motswenyane, provinsiale polisiekommissaris, het intussen alle hulpbronne dringend gemobiliseer “om seker te maak dat die oortreders gevang word”. “Ek het die ondersoekspan opdrag gegee om onverpoosd te werk om die verdagtes vas te trek. Misdadigers kan dalk weghardloop, maar uiteindelik sal die magtige hand van die gereg hulle inhaal,” sê Motswenyane. Sy het ook haar medelye met die geliefdes van die slagoffers betuig nadat sy self die toneel besoek het. Makhele het lede van die publiek aangemoedig om na vore te kom met enige inligting wat verband hou met die moorde. Alle inligting sal vertroulik deur die polisie hanteer word. Kol. Ben Bolsiek van die provinsiale georganiseerde misdaadeenheid kan by 082 466 8530 gekontak word.